19.-22. maini peeti Tartus Kaitseväe Ühendatud Õppeasutustes matkekeskuses taktikalise matkesüsteemi kasutajate 3. aastakonverentsi.
Matkesüsteemi JCATS (Joint Conflict And Tactical Simulation) kasutajate konverentsist võtsid lisaks Eestile osa USA, Omaani, Leedu, Horvaatia, Bulgaaria, Aserbaidžaani ja Saksamaa relvajõudude simulatsioonispetsialistid.
Konverentsi käigus anti ülevaade matkesüsteemi senisest arengust, tutvustati sellega seotud erinevaid programme ning arutleti süsteemi tuleviku üle.
Kümme aastat tagasi USAs välja töötatud simulatsioonisüsteem võimaldab arvutipõhiselt jäljendada reaalseid lahingusituatsioone. Simulaatori abil õpetatakse eelkõige staape ja juhte, mängides läbi erinevaid taktikalisi olukordi, kus brigaad või pataljon on vastavalt vajadusele kas rünnakul või kaitses. Tänaseks on algselt energeetikas kasutatud süsteemi kasutusele võtnud kahekümne riigi relvajõud.
KVÜÕA matkekeskuses kasutatavat taktikalist simulatsioonisüsteemi rakendati Eestis esmakordselt 2006. aastal, projekt käivitati täies mahus 2007. aastal.
„Projekt on alates käivitamisest edukalt töötanud. Kui keskmiselt kulub sama süsteemi juurutamiseks ligemale aasta, siis Eestis kulus projekti täielikuks käivitamiseks vaid viis kuud,“ ütles matkekeskuse ülem kolonelleitnant Tõnis Asson.
Selle aasta märtsis viidi matkekeskuses läbi Balti riikide, NATO Löögijõu ja USA Euroopa väekoondise vastuvõtva riigi toetuse ühisõppus Balti Host 2009.
Sel aastal Tartus korraldatud aastakonverents oli simulatsioonisüsteemi ajaloos kolmas, möödunud aastal peeti konverentsi Rumeenias ja üle-eelmisel aastal Kanadas.
19.-22. maini peeti Tartus Kaitseväe Ühendatud Õppeasutustes matkekeskuses taktikalise matkesüsteemi kasutajate 3. aastakonverentsi.